kardosdrur/scandi-wiki huggingface dataset:
Næringsrig sø

Denne naturtype, der også kaldes en eutrof sø, findes overalt i kulturlandskabet. Vegetationen er afhængig af den forholdsvist høje koncentration af mineralsk gødning, som den får tilført via dræn og overfladevand fra de dyrkede marker. Vandet vil ofte være klart i forårsmånederne, men i takt med, at nedbrydningshastigheden øges med den stigende temperatur, vil algebestanden gøre vandet mere og mere uklart.

Næringsrig sø er en betegnelse for en naturtype i Natura 2000-netværket, med nummeret 3150.

Undertyper 

Efter størrelsen og dybdeforholdene kan man skelne mellem to undertyper:
 lavvandede, næringsrige søer, og
 dybe søer.
Skillelinjen sættes ved dybder på 2-3 meter.

De lavvandede søer kendetegnes ved, at de har en bred bræmme af sumpplanter og (efter forholdene) sumpholme. De dybe søer (den dybeste er Furesø med 36 meter) har derimod en forholdsvis smal bredzone og ofte tillige kun et smalt bælte af bredvegetation. Dog kan der forekomme steder langs sådanne dybe søer, hvor der er lavvandede vige og/eller forholdsvis fladvandet omkring øer og holme således, at det kun er mindre dele af søen, der har større dybde.

Dannelsesforhold 

Dybe søer ligger ofte i bunden af tunnel- eller smeltevandsdale. De er ofte forholdsvis langstrakte og ret smalle. Dette gælder fx Mossø, Salten Langsø, Tystrup Bavelse-søerne, Bromme Søer, Gyrstinge Langsø, Haraldsted Sø, Furesøen og Esrum Sø.

Plantevækst 

Der er en række planter, som er kendetegnende for naturtypen:

 Almindelig vandpest (Elodea canadensis)
 Glinsende vandaks (Potamogeton lucens)
 Krebseklo (Stratiotes aloides)
 Liden andemad (Lemna minor)

Fuglelivet 

De næringsrige søer spiller i kraft af deres antal og fordeling over hele landet en stor rolle for fuglelivet. Dette vil selvsagt veksle meget fra sø til sø, men følgende arter er karakteristiske:
 i bredzonen forekommer ynglende fx blishøne, grønbenet rørhøne og knopsvane.
 på søfladen forekommer ynglende fx blishøne og toppet lappedykker. Hvinand, taffeland, troldand og stor skallesluger opholder sig her.

Fredningsmæssig betydning 

Det er opgjort, at der findes mindst 31 sumpfugle-ynglelokaliteter og 27 lokaliteter af betydning som rastepladser for andefugle ved dybe søer.

Noter

Litteratur 

 Lorenz Ferdinand: "Fuglene i landskabet" (Større danske fuglelokaliteter Bind II; Dansk Ornitologisk Forening, København 1980; )

Eksterne henvisninger 
 Søer og vandløb på novana.au.dk
 3150 Næringsrige søer og vandhuller med flydeplanter  Habitatbeskrivelser, årgang 2016 side 18 (Miljøstyrelsen)
 Danske Naturtyper i det europæiske NATURA 2000 netværk , 

Naturtyper i Danmark
De Plattfööt

De Plattfööt er en tysk folkemusikduo dannet i Warnemünde, Mecklenburg-Vorpommern i 1979 af Peter Wilke (guitar,vokal) og Klaus Lass (guitar,vokal). De synger på plattyske dialekter.

Diskografi 
 1981 – Disco up'n Dörp (Single) 	
 1982 – Platt for ju (Album)
 1983 – Remmi Demmi (Single)
 1985 – Songs ut Meckelbörg' (Album)
 1989 – Wenn du ok Plattfööt hest (Album) 
 1991 – God'n Dag ok (Album)
 1992 – Hubertusjagd (Single)
 1993 – Wat is denn dat?? (Album)
 1995 – Evergreens des Nordens (Album) 	
 1997 – Rolf mit'n Golf (Single)
 1998 – Wat is dat Schönst' an Wihnachten (Album)
 1999 – Ierst mal ganz langsam (Album)
 1999 – Nie wieder Mallorca! (Single)
 2000 – 20 Best of Plattfööt (Album)
 2005 – Kofferradio (Album)

Eksterne henvisninger 
 De Plattfööts hjemmeside 

Musikgrupper fra Tyskland
Plattysk sprog
Rune Lund

Rune Lund (født 30. oktober 1976 i København) er cand.scient.pol. og politiker. Han var medlem af Folketinget for Enhedslisten fra 2015 til 2022 og fra 2005 til 2007.

Liv og karriere 
Rune Lund er søn af journalist Kurt Lund og lektor Gunhild Paaske. Lund startede sin politiske karriere i Operation Dagsværk og elevorganisationen Danske Gymnasieelevers Sammenslutning (DGS). Han fortsatte efter studentereksamen fra Vestre Borgerdyd Gymnasium i 1995 med at være aktiv i Operation Dagsværk, hvor han var formand i 1995-1996.

I 1998 begyndte Lund for alvor at blive aktiv i Enhedslisten, hvor han har været medlem af både hovedbestyrelsen og arbejdsudvalget. Især i EU-spørgsmål har han været med til at formulere Enhedslistens politik.

Lund blev valgt til Folketinget i Fyns Amtskreds ved folketingsvalget 2005 hvor han sad til 2007. I 2015 blev han valgt igen i Fyns Storkreds. Ved valget i 2019 blev han genvalgt i Københavns Storkreds.

Lund var under sin første periode i Folketinget ordfører på områderne: EU, Europarådet, Israel/Palæstina, bistandspolitik og trafikpolitik.

Ved valget i 2015 opnåede Lund 530 personlige stemmer og blev dermed den kandidat i Folketinget med færrest personlige stemmer.

I maj 2022 meddelte Rune Lund at han ville forlade Folketinget, da hans familie skulle flytte til Kenya, hvor hans kone havde fået arbejde. Han udtrådte af Folketinget pr. 10. august 2022.

Referencer

Eksterne kilder og henvisninger
 
 

Folketingsmedlemmer i 2000'erne
Folketingsmedlemmer i 2010'erne
Folketingsmedlemmer i 2020'erne
Tidligere folketingsmedlemmer fra Enhedslisten
Personer fra København
Politologer fra Danmark
Studenter fra Københavns Åbne Gymnasium
Set-in

Set-in er en metode til at sætte et gribebræt fast til kroppen på en guitar. Gribebrættet bliver med denne metode limet fast til kroppen i en "lomme" skåret ud af kroppens træ. Denne metode er mere kompliceret en f.eks. bolt-on, men giver dog en mindre tydelig overgang fra krop til gribebræt. Blandt andet Gibsons Les Paul og SG bruger denne metode, så vel som langt de fleste akustiske guitarer.

Se også 

 Bolt-on
 Neck-thru-body

Guitar
Angus Young

Angus McKinnon Young (født den 31. marts 1955 i Glasgow, Skotland) er en australsk musiker, og lead-guitarist i den australske rock-gruppe AC/DC.

Biografi 
I 1963 flyttede Youngs forældre, Margaret og William, (sammen med børnene Margaret, George,Malcolm og Angus Young) til Sydneyforstaden Burwood. Den sidste bror, Alex, blev boende i Storbritannien. Allerede som femårig begyndte Angus at spille guitar. I begyndelsen lånte han en hos en af sine venner, men fik senere en foræret af storebror George.

Dannelsen af AC/DC 
I teenageårene spillede Angus i et band ved navn "Kantuckee". I 1973 dannede Angus og Malcolm Young AC/DC; Angus på lead guitar, Malcolm på rytmeguitar, Colin Burgess på trommer, Larry Van Kriedt på bas og Dave Evans som forsanger. De blev inspireret til navnet AC/DC, da de så bogstaverne bag på Margarets symaskine. Brødrene mente at betegnelsen passede godt på bandets rå energi, kraftfulde optrædener og kærligheden til deres musik.

Efter at have eksperimenteret med flere forskelliger kostumer på scenen (blandt andet SuperAng, en blanding af Superman, Zorro og bogstavet A) blev han enig med resten af AC/DC at han ville følge en af hans søstres råd – at bruge sin gamle gymnasie-uniform til koncerter, som senere er blevet til et af gruppens kendetegn.

Angus Young er gift med tidligere skolemodel Ellen Van Lochem som han blev gift med i Februar 1980. Parret har ingen børn. Parret bor til daglig i Kangaroo Point Sydney Australien men har også hus i Aalten Holland Angus Young har i sin lange karriere, med hits, popularitet gjort at han i dag har en formue på ca 700-800 millioner dkr.

Spillestil 
Young er også kendt for sin koncert-opførelse – han blev tit hejst op på forsanger Bon Scotts skuldre, hvor han spillede sine soloer da han var yngre, og benytter stadig tit mange hop og spring, mens han spiller. Bl.a. hans berømte duckwalk, der stammer fra hans idol Chuck Berry. Angus' generelle bevægelse under guitarspillet er "the bob". Dette er en form for headbanging, hvor han, mens hovedet bevæges op, vipper højre fod to gange, og, når hovedet bevæges ned, vipper venstre fod to gange.

Youngs spille-stil er til rimeligt simple rytme-guitarer, og ofte meget hurtige og svære soloer. Han benytter ofte blues skalaer, men har dog mere en ren rock end blues-lyd.

Instrumenter og udstyr 

Angus Young bruger forskellige Gibson SG'ere. Normalt spiller han på modellen fra 1964 og en SG Custom fra 1970, Angus Young ejer ca 200 guitarer bl.a. Gibson Les Pauls, Fender Stratocastere, Firebirds og ES-355'ere, på scenen bruger han næsten altid en SG på scenen.

Han bruger hovedsageligt en Marshall 100 watt Super Lead Plexi med relativ lidt distortion. I en live situation som en arena bruger Angus Young 9 Marshall Super Lead 100 watt forstærkere til at drive kabinetterne på scenen, ydermere bruger han ikke in ear.

Gibson har lavet en signature model til Angus Young. Det er ham selv der har designet diskant-pickuppen; bas-pickuppen er en '57 Classic humbucker. På hovedet er der en gravering af karrikaturen "devil schoolboy".

Eksterne henvisninger 

 

Rockguitarister
Musikere fra Skotland
Personer fra Glasgow
AC/DC
Bill Ward

William Thomas "Bill" Ward (født 5. maj 1948 i Aston, Birmingham, England) er en engelsk trommeslager, der i flere perioder har spillet i den britiske heavy metal-gruppe Black Sabbath. Han var med til at danne gruppen sent i 1960'erne, blev fyret i 1980, men er senere vendt tilbage ved flere lejligheder. 

Efter at gruppen havde bedt Ward om at overbringe Ozzy Osbourne nyheden om, at han skulle forlade gruppen, blev Ward depressiv og afhængig af alkohol og diverse andre stoffer. Efter at havde forladt gruppen, forsøgte Ward at begå selvmord flere gange, uden succes. Ward har været med i begge af Black Sabbaths "reunion"-turnéer, i 1997 og 2004.

Eksterne henvisninger 
 

Medlemmer af Black Sabbath
Musikere fra England
Heavy metal-musikere fra Storbritannien
Trommeslagere fra Storbritannien
Personer fra Birmingham
Håndalfabet

Hvert bogstav i håndalfabetet har en håndstilling, der repræsenterer bogstavet. Håndalfabetet anvendes typisk til at stave person- og stednavne eller ord, der ikke findes noget tegn for. Håndalfabetet indgår i tegnsprog og tegnstøttet kommunikation, og varierer fra land til land og fra sprog til sprog.

Døvhed
Tegnsprog
Alfabeter
Mundhånd-system

Mund-hånd-system (MHS) er et særligt system, der blev opfundet af forstanderen for døveskolen i Nyborg, Georg Forchhammer, omkring år 1900. Den 25. maj 1903 forsvarede dr. phil. Georg Forchhammer sin doktordisputats om MHS. MHS kombinerer tale med 14 forskellige håndstillinger. MHS er fonetisk opbygget og hver håndstilling repræsenterer en konsonantlyd. MHS er altså et system, der bygger på sproglyde. Man taler dansk eller andre sprog, og ledsager samtidig talen med de forskellige håndstillinger, der viser de forskellige konsonantlyde.

MHS egner sig især til kommunikationssituationer, hvor taletempoet er moderat, og hvor der er mulighed for at gentage og omformulere ord og sætninger, som ikke forstås i første omgang. Det kan være svært at aflæse MHS over længere afstande.

Døvblevne og hørehæmmede der har dansk som modersmål, men som har brug for at støtte kommunikationen visuelt, har muligheden for at benytte sig af MHS. En del døvblevne er så rutinerede i at aflæse MHS, at systemet kan bruges til kommunikation med familien i hverdagen. I dag er det dog de færreste, der udelukkende benytter sig af MHS i kommunikationssituationer.

MHS kombineres ofte med naturlige tegn og evt. elementer fra tegnsprog, så nogle af ordene kombineres med et tegn og andre med MHS. MHS bruges især til person- og stednavne.

MHS bruges også af mange døve, men det forudsætter, at man kender det danske ord – og dermed udtalen. Hvis man slår over til at tale andre sprog, er det godt lige at nævne, at nu taler man f.eks. engelsk eller tysk.

Døvhed
Hørevanskeligheder
Grafiker

En grafiker kan være uddannet på Kunstakademiet eller arbejde som layouter, illustrator, bogtilrettelægger, desktopper, dtp'er, webdesigner, nyhedsgrafiker, rentegner eller reklametegner. Andre er autodidakte. 

Grafikere kan specialisere sig yderligere:

Mediegrafiker er en fireårig erhversuddannelse fra Teknisk skole med lang praktik med både digitale og trykte medier.

En Grafisk designer er uddannet enten på mediehøjskolen, Skolen for Visuel Kommunikation, Designskolen Kolding eller Danmarks Designskole.

Multimediedesigner er en toårig videregående uddannelse, der tages på et af Erhvervs Akademierne (som KEA, Københavns Erhvervs Akademi). Den er grundlag for kreative retninger. Her undervises i at layoute i Adobes progemmer, skrive markedsføringsrapporter, filme, klippe, kode HTML, CSS, PHP, Databaser, flash, Java script m.m. Uddannelsen har 10 ugers praktik. 

 en Art Dicrector (AD'er) er uddannet på et reklamebureau eller magasin, 
 en 'E-concept uddannelse' er enten en 1½ årig bachelor oven på en multimediedesigneruddannelse eller 'Kreativ Kommunikation' med tre år på Mediehøjskolen. 

Grafiske designere, mediegrafikere, multimediedesignere og tegnere laver det samme. Deres primære arbejdsopgave er at udforme trykt materiale som bøger, brochurer, reklamer, plakater og emballage. Eller bomærker/logoer, symboler, skilte og plancher til udstillinger; og tegninger og tegneserier til bøger, blade, hæfter og aviser.

Eller lave design og grafik til film, video, multimedieprodukter, reklame, tv og internetsider. Nyhedsgrafikere kaldes undertiden visualizere, og de er ansat på dagblade eller på tv, hvor de udarbejder forklarende grafikker, kort, diagrammer og illustrationer, der ledsager artikler og nyhedsindslag.

Grafikken som kunst går tilbage til Dürer. Professor Palle Nielsen har i Danmark uddannet flere generationer dygtige grafikere.

Computergrafik
Grafisk design
Stillingsbetegnelser
Art director

Art director (en AD’er) er en stillingsbetegnelse for en person, der er beskæftiget typisk indenfor reklamebranchen. En AD’er er med til udvikle og synliggøre et præcist defineret budskab i en kampagne, så det kan distribueres via forskellige kanaler: på plakater, i tv , i annoncer, på nettet m.m.

Stillingsbetegnelser
Carl Bernstein

Carl Bernstein (født 14. februar 1944 i Washington D.C.) er en amerikansk journalist, der sammen med Bob Woodward var med til at afsløre Watergate-skandalen.

Bernstein og Woodward modtog Pulitzerprisen for bogen Alle præsidentens mænd.

Carl Bernstein voksede op i en jødisk familie, hvor begge forældre var borgerrettighedsaktivister og tilknyttet kommunistpartiet i 1940'erne. Bernstein far Al havde været til stede ved nogle partimøder, mens hans mor Sylvia deltog i pariets kamp for Julius og Ethel Rosenberg, og for at give adgang til svømmebassiner også for farvede personer. I sin erindringsbog Loyalties beskriver Bernstein forældrenes prøvelser under præsident Truman og den kolde krig.

Som sekstenårig begyndte Bernstein at arbejde deltid for avisen Washington Star og forlod senere Maryland-universitetet for en fuldtidsstilling som journalist. I 1966 blev han ansat ved Washington Post, hvor han dækkede områderne politi, retsvæsen og rådhusforvaltningen. I 1976 forlod han Washington Post til fordel for ABC, hvor han skrev om internationale forhold, og sendte bidrag til bl.a. New York Times og Rolling Stone. Bernstein udgav også flere bøger, deriblandt His Holiness om pave Johannes Paul 2. og en biografi om Hillary Clinton. 

Han kom selv til at figurere i en bog, da hans kone Nora Ephron beskrev hans utroskab (med den britiske statsminister James Callaghans datter Margaret Jay) og den efterfølgende skilsmisse i bogen Heartburn fra 1983.

Noter

Eksterne henvisninger 

Journalister fra USA
Bob Woodward

Robert "Bob" Upshur Woodward (født 26. marts 1943 i Geneva, Illinois, og opvokset i en Chicago-forstad som søn af en kendt advokat) er assisterende chefredaktør på Washington Post.

I sin tid som undersøgende reporter for Washington Post var Woodward sammen med sin kollega Carl Bernstein med til at afdække Watergate-skandalen, som førte til præsident Nixons fald. Efterfølgende skrev de to bogen All the President's men (ikke oversat til dansk), som de fik Pulitzerprisen for.

Woodward har bidraget til to Pulitzerprise vundet af Washington Post; først sammen med Carl Bernstein om Watergate. Dernæst vandt Washington Post i 2002 prisen for ti af sine historier fra 11. september-angrebet.

Woodward har skrevet yderligere 11 bestseller-bøger, deriblandt bogen Plan of Attack, som blev udgivet i foråret 2004, hvori han redegør for baggrunden for invasionen af Irak året forinden. Bogen bygger på et omfattende interviewmateriale.

Senest har han skrevet bogen Fear: Trump in the White House, der handler om Donald Trumps præsidentskab. Bogen blev udgivet 11. september 2018 og er baseret på hundredvis af timers interviews med medlemmer af Donald Trumps stab. Ifølge bogens forlag Simon & Schuster blev bogen solgt i 1,1 million eksemplar i de første uger efter udgivelsen, hvilket gjorde den til den mest solgte i forlagets historie.

Woodward har gennem årene skrevet om ni amerikanske præsidenter. På spørgsmål om, hvorfor folk vil tale med ham, svarer Woodward: "Folk kan lide at fortælle sandheden." Han anvender altid de samme fire ord: "Jeg behøver din hjælp." Problemet er ikke anonyme kilder. "Det er derfra, man får sandheden." Men man må have flere kilder som bekræftelse, og dertil bevis, såsom det papir, Trumps nationale finansrådgiver Gary Cohn stjal fra Trumps skrivebord. Papiret var et udkast til en annulering af frihandelsaftalen med Sydkorea. Trump benægtede det hele, men papiret var bevis.

I juni 2019 holdt Bernstein foredrag i Vejle.

Noter 

Chefredaktører
Journalister fra USA
Faglitterære forfattere fra USA
Hobbitten

Hobbitten, eller ud og hjem igen () er en fantasy- og børnebog af J.R.R. Tolkien fra 21. september 1937. Hovedpersonen er hobbitten Bilbo Sækker (engelsk: Bilbo Baggins).

Hobbitten er forgænger til den populære trilogi Ringenes Herre af samme forfatter. Hobbitten er lettere at gå til end efterfølgerne og bærer præg af at være begyndt som en børnefortælling. Senere fandt Tolkien ud af, at han slet ikke var færdig med at skrive om sin spændende sagnverden, og fortsatte i Ringenes Herre i en mere alvorlig tone. Også i andre bøger som Silmarillion. Den blev udgivet posthumt, færdiggjort at hans søn Christopher.

Tolkien havde også en anden bog på tegnebrættet efter sin trilogi om Midgård. Den skulle foregå få hundrede år efter Saurons fald og skulle have handlet om, at menneskene i Gondor gjorde oprør mod deres konge. Tolkien skrinlagde projektet, Den nye skygge, fordi den ikke handlede om det gode mod det onde, men om menneskets fejlbarlighed.

Litteratur 
 Tolkien, J.R.R., Hobbitten eller Ud og hjem igen, Gyldendal 1984

Referencer 

Bøger af J.R.R. Tolkien
Romaner fra England
Litteratur i 1937
Joe DiMaggio

Joe DiMaggio (født 25. november 1914, død 8. marts 1999) var en af USAs mest berømte baseballspillere. Han blev født i Martinez, tæt på San Francisco, af italienske forældre, der var emigreret til USA fra Sicilien. 

Han opnåede stjernestatus gennem sit fantastiske spil for New York Yankees, med hvem han vandt World Series hele 9 gange. Endvidere blev han valgt som MVP tre gange. I 1941 opnåede DiMaggio at få et hit i 56 kampe i træk, hvilket er en klar rekord og af mange betragtes som værende den største præstation i sportens historie.

I 1954 giftede han sig med Marilyn Monroe, hvilket kun øgede mediebevågenheden omkring ham.

I 1955, 4 år efter han var stoppet som baseballspiller, blev han valgt ind i Baseball Hall of Fame, og i 1969 blev han i en afstemning valgt som verdens bedste nulevende baseballspiller.

Joe DiMaggio og hans 56 kampe lange hitting streak optræder i mange dele af både ældre og moderne popkultur. Mest kendt er referencen til hans navn og kælenavn Joltin' Joe i Simon and Garfunkels hitsang "Mrs. Robinson". Han reagerede dog ganske negativt på sangen i pressen, da han ikke brød sig om, at duoen eksplicit sang "Joltin' Joe has left and gone away".

Eksterne henvisninger 

 Joe DiMaggios officielle website

Baseballspillere fra USA
Personer fra Californien
Knoglemarv

Der er knoglemarv inde i alle større knogler. Det er en blød substans, der i barndommen stort set overalt er sæde for bloddannelsen. Her findes blodets stamceller og blodlegemer i alle grader af modning.

Med stigende alder falder behovet for bloddannende (rød) knoglemarv og erstattes efterhånden for en stor del med et blødt fedtvæv (gul knoglemarv).

Se også 
 Myelodysplastisk syndrom (MDS) - også kendt som præleukæmi

Eksterne henvisninger 

Skelet
AM og PM

AM (ante meridiem) og PM (post meridiem) er latinske betegnelser for klokkeslæt henholdsvis før og efter middag. Dette svarer til den normale tidsangivelse på et almindeligt analogt ur, hvor timerne på urskiven angives med tallene fra 1 til 12. Betegnelserne AM/PM anvendes hovedsageligt i lande, der har været en del af det Britiske Imperium, hvor man ikke benytter sig af 24-timersuret. Det drejer sig fx udover Storbritannien om Republikken Irland, USA (I militæret benyttes 24 timers tidsangivelse), Canada (bortset fra Quebec), Australien, Indien, Pakistan, Bangladesh, Malaysia, Malta, men også Ægypten, Mexico og den tidligere amerikanske koloni Filippinerne.

Blandt engelsktalende bliver AM ofte forklaret som after-midnight og PM som past mid-day. 

Før middag er perioden fra kl. 00 (midnat) til kl. 12 (middag). I denne periode vil tidsangivelsen for det meste være den samme som 24-timersuret, bare med betegnelsen "AM" bag på. Efter middag er perioden fra kl. 12 (middag) til kl. 24 (midnat). I denne periode vil f.eks. 17:15 så hedde 5:15 PM ved brug af denne omskrivning. Man skal dog være opmærksom på, at 12-timersuret starter klokken 12 i stedet for 0, dvs. at kl. 12 midnat hedder 12 AM, og kl. 12 middag hedder 12 PM.

Bemærk: Der er dog forskellige konventioner og forvirring om hvordan man angiver midnat og middag, om det fx skal betegnes som 12AM eller 00PM og tilsvarende som 12PM eller 00AM. 

Et almindeligt analogt ur skelner ikke mellem AM og PM, men lader viserne køre to omgange hvert døgn, mens et digitalur kan skelne mellem AM og PM ved at vise timetallene 0-12 sammen med en angivelse, om det er AM eller PM.

Noter

Kilder 

Tid
Begrebspar